Informácia o priebehu a výsledkoch  pracovnej návštevy podpredsedníčky vlády Slovenskej republiky pre európsku integráciu Márie Kadlečíkovej v Talianskej republike              v dňoch 3. – 5. novembra 2001

 
       Podpredsedníčka vlády SR pre európsku integráciu Mária Kadlečíková absolvovala návštevu Talianskej republiky ako členka oficiálnej delegácie prezidenta Slovenskej republiky Rudolfa Schustera a absolvovala aj pracovné stretnutia s predstaviteľmi Talianskej republiky v dňoch 3. – 5. novembra 2001. 

      Podpredsedníčka  vlády SR bilaterálne rokovala s nasledovnými predstaviteľmi Talianskej republiky:
 
1.	s ministrom pre komunitárnu politiku p. Roccom Buttiglionem
2.	s predsedom Výboru pre záležitosti ES Senátu Talianskej republiky p. Mariom Grecom
3.	s viceprezidentom p. Alvarom Ravaglioli a zástupcami Živnostenskej komory Talianska (Confartigianato)

1.	Rokovanie podpredsedníčky vlády SR pre európsku integráciu M. Kadlečíkovej s ministrom pre komunitárnu politiku p. Roccom Buttiglionem

Podpredsedníčka vlády SR pre európsku intergráciu Mária Kadlečíková v úvode stretnutia informovala ministra pre komunitárnu politiku p. Rocca Buttglioneho o stave prístupových rokovaní Slovenskej republiky do Európskej únie, ako aj o internom pláne postupu rokovaní – otvoriť všetky negociačné kapitoly do konca roku 2001 a ukončiť rokovania do konca roku 2002, tak aby sme mohli vstúpiť  do Európskej únie k 1.1.2004 spolu so susednými krajinami. Celkovo má Slovensko v súčasnosti otvorených 29 kapitol, z čoho 20 kapitol jej predbežne uzavretých. Z hľadiska vytvárania budúcich scenárov rozširovania sa podaril dosiahnuť dôležitý moment, nakoľko došlo k plnej realizácii princípu „catch-up“ – dobiehania krajín, ktoré začali rokovať v roku 1998. Z celkového počtu 29 kapitol Slovensko identifikovalo 6 kapitol, v ktorých žiada o prechodné obdobia. Ide o nasledujúce kapitoly: poľnohospodárstvo (väčšie množstvo prechodných období systémového i technického charakteru), slobodný pohyb kapitálu (kúpa pôdy), slobodné poskytovanie služieb (garančné schémy pre investorov), dane (zaradenie tepla. plynu, elektrickej energie, stavebných prác do kategórie zníženej sadzby DPH, pestovateľské pálenie, minimálny sadzba na spotrebnú daň za cigarety, výška obratu podnikateľského subjektu na registráciu ako platcu DPH), životné prostredie (viacero prechodných období v oblasti ochrany ovzdušia a ochrany vôd) a energetika (núdzové zásoby ropy). Osobitne sa rokovanie dotklo otázky uznávania diplomov, dokladov o vzdelaní a uznaní titulov a profesionálnych praxí, hlavne v oblasti stredného zdravotníckeho presonálu. Kvalifikované pracovné sily, ako stredný zdravotnícky personál, ktoré pracujú v Talianskej republike, sa nepovažujú za sezónnych pracovníkov. S udelením pracovného poistenia sa rieši automaticky aj otázka ich poistenia. Je však potrebné aj dohodnúť započítanie odpracovaných rokov do dôchodku.
Minister pre komunitárnu politiku p. Rocco Buttigline konštatoval, že veľmi pozorne sleduje stav negociačných rokovaní SR a ostatných kandidátskych krajín. Týmito otázkami sa zaoberá v súčasnej pozícii, ale sledoval ich ako politik od roku 1993. Jeho filozofické vzdelanie predurčuje aj spôsob nazerania na otázky rozvoja Európy, zachovania jej hodnôt a vnímania Európy ako otvoreného kontinentu v globálnom kontexte. K opatreniam Európskej únie k boju proti terorizmu, ktoré prijala po 11. 9.2001 sa vyjadril ako k nevyhnutnosti, na druhej strane však konštatoval, že islam treba vyňať z úvah o príčinách terorizmu. Ako veľmi senzitívnu otázku hodnotil súčasný stav negociácií Poľska, rovnako Rumunsko a Bulharsko majú rezervy v prístupovom procese. Za najpripravenejšie považoval krajiny Vyšegrádskej štvorky a Estónsko, Slovinsko hodnotil ako krajinu, ktorú výrazne poznačil povojnový vývoj a etnické čistky.
Osobitnou témou bolo rozširovanie Európy  z aspektu rastu a rozvoja Európy. Do popredia vystupuje síce ekonomika rastu, ale v procese rozširovania treba zohľadňovať aj princíp spoločnej zahraničnej a bezpečnostno – obrannej  politiky. Taliansko považuje za hlavný nástroj vnútorného budovania Európskej únie tzv. komunitárny prístup, menej jej naklonené princípu rokovaní na medzivládnych úrovniach. V oblasti bezpečnosti a obrany sa Taliansko prikláňa k princípu prerozdelenia záväzkov a financovania.
Pri téme vstupu Slovenskej republiky do NATO minister Buttiglione tlmočil požiadavku adaptovať obranný systém Slovenskej republiky na požiadavky a pravidlá NATO. 
V kauze „Eurofondy“ minister Buttiglione konštatoval, že zabezpečenie dodržiavania pravidiel je celoeurópskym a delikátnym problémom. Podpredsedníčka vlády SR Mária Kadlečíková prisľúbila zaslať ministrovi Buttiglionemu Záverečnú správu NKÚ a súbor opatrení, ktoré Úrad vlády SR prijal k tejto záležitosti.   
Rokovanie podpredsedníčky vlády SR pre európsku integráciu p. Márie Kadlečíkovej s ministrom pre komunitárnu politiku p. Roccom Buttiglionem sa nieslo v priateľskom duchu, pričom p. Buttiglione pozval pani podpredsedníčku, ako predstaviteľku kandidátskej krajiny únii  na konferenciu k otázkam rozširovania a zachovania kultúry hodnôt, ktorá sa bude konať v Taliansku v roku 2002. Podpredsedníčka vlády pozvala ministra Buttiglioneho na návštevu Slovenskej republiky, ktorý jej pozvanie akceptoval.

2.	Rokovanie podpredsedníčky vlády SR pre európsku integráciu M. Kadlečíkovej              s predsedom Výboru pre záležitosti ES Senátu Talianskej republiky p. Mariom Grecom

Senátor Mario Greco v rozhovore informoval, že ním vedený výbor spolu so zahraničnými výbormi Poslaneckej snemovne (PS) a Senátu sa počínajúc septembrom venujú otázkam budúcnosti Európy a jej rozšírenia: snahou je zapojiť do procesu nielen európske a domáce inštitúcie, ale aj občiansku spoločnosť. Rozšírenie má viac-menej všeobecnú podporu ČK a pokiaľ ide o Taliansko, vo vzťahu k vstupu SR v prvej skupine nie sú pochybnosti. Istá skepsa a pesimizmus s tendenciou odložiť rozšírenie, ktoré sa objavili po udalostiach z 11. septembra, sú len názorom menšiny: súčasná vláda a parlament TR sú za urýchlenie procesu, čo bude Európe na prospech. V tomto zmysle sa vyslovil aj minister ZV R. Ruggiero ako jedna z hlavných autorít v tejto otázke: prístup musí byť ambiciózny, opatrníctvo nie je namieste. Táto fáza bude uzavretá k ultimu mesiaca novembra a po jej prerokovaní v plénach PS a Senátu bude spracovaný písomný dokument k summitu v Laekene. V podkladoch o SR svedčia všetky politické a ekonomické kritériá v jej prospech, inštitúcie sú považované za stabilné, počet uzavretých kapitol acquis je úctyhodný. Talianska podpora rozšíreniu je úplná na strane koalície i opozície (bipartisan). Snahou TR je anticipovať - z dôvodu koncentrácie volieb - budúcu MVK EÚ na 2. polrok 2003, kedy bude TR predsedníckou krajinou. Mario Greco sa zaujímal aj o vnútropolitické otázky SR - pozíciu strany Vladimíra Mečiara, dôvody poklesu preferencií SOP a rastu preferencií strany P. Ruska. 
Podpredsedníčka vlády Mária Kadlečíková ocenila pozitívne vyjadrenia Maria Greca o podpore SR. Slovensko tiež vedie rozhovory o budúcnosti Európy - k téme sa konali už dve konferencie. Ako krajina sme eurooptimisti, vstup do Únie podporuje koalícia i opozícia, 79% obyvateľstva je za vstup do EÚ. Nižšia je podpora pre vstup do NATO (55%), ale aj tá má pozitívny trend. SR ašpiruje na pozvanie počas pražského summitu v jeseni 2002 a v tomto smere by veľmi uvítala podporu TR. Pokračovanie demokracie v SR nie je ohrozené: strana V. Mečiara síce má najväčšiu absolútnu podporu (26%), ale aj malú koaličné kapacitu. V poradí druhá strana Róberta Fica so 17% bude v prípade účasti vo vláde potrebovať bezproblémovú spoluprácu s Európou. Strana predsedu vlády Mikuláša Dzurindu má t.č. podporu 12% s tendenciou rastu, stabilná je SMK. V kritickej fáze sa nachádza SDĽ. V prezidentovej materskej strane SOP došlo po zmene lídra k treniu a P. Rusko, ktorý bol jedným z jej tvorcov, sa osamostatnil. Jeho pravicovo orientovaná strana má podporu 6-8% a proeurópsky program. Skeptici sú sústredení v časti HZDS a v SNS. Súčasná koalícia si je vedomá, že musí byť orientovaná viac sociálne, pretože dopad reštrukturalizácie ekonomiky a veľká nezamestnanosť sú citeľné. V negociáciách s EÚ pokračuje SR úspešne a ešte v tomto roku mieni uzavrieť ďalších 6 kapitol. V otázke problémov s eurofondami audit preukázal, že neboli použité nesprávne. Prijalo sa množstvo opatrení, financie na budovanie nových inštitúcií sú veľmi potrebné, preto žiadame TR o podporu v EP. Dnes má SR harmonizovaných 46% legislatívy s EÚ a snaží sa proces ďalej urýchliť. Od r.2004 počítame s účasťou v EP, kontrola využívania fondov bude bezprostredná. Vzhľadom na významnú úlohu parlamentov v procese integrácie radi privítame Maria Greca na návšteve v SR.
Senátor Mario Greco v replike prijal pozvanie na návštevu SR. Ako sudcovi je mu problematika harmonizácie práva blízka a rád sa podelí o skúsenosti. V otázke eurofondov prisľúbil podporu Talianska. Sám pochádza k juhu TR a vie, aký význam majú napr. štrukturálne fondy pre menej rozvinuté regióny - len v samotnej Apúlii ostali nepoužité fondy v objeme niekoľko miliárd lír kvôli zle zvolenému postupu. Vyjadril presvedčenie, že budúca spolupráca SR a TR v rámci EP bude konštruktívna. 

3.	Rokovanie podpredsedníčky vlády SR pre európsku integráciu Márie Kadlečíkovej           s viceprezidentom p. Alvarom Ravagliolim a zástupcami Živnostenskej komory Talianska (Confartigianato)

Stretnutie sa uskutočnilo na základe pozvania vedenia Confartigianato, ktoré chcelo informovať podpredsedníčku vlády SR p. Kadlečíkovú o svojich aktivitách smerom k Slovensku a konkrétnych podujatiach pripravovaných na najbližšie obdobie. Viceprezident Živnostenskej komory Talianska p. Alvaro Ravaglioli informoval prítomných o návšteve slovenskej podnikateľskej misie v Taliansku t.r. a ceste vedenia Confartigianato na Slovensko v júni t.r., ktorá vyústila do podpisu Dohody o spolupráci medzi Slovenskou živnostenskou komorou so sídlom v Žiline a Confartigianato Talianskej republiky. Členská základňa Confartigianato (cca 530.000 členov) bola o výsledkoch cesty a obsahu celej Dohody informovaná prostredníctvom denníka Confartigianato zo dňa 31.10.2001. Alvaro Ravaglioli tiež vyzdvihol spoluprácu so ZÚ a OBEO v Rím, ktoré prostredníctvom denníka Confartigianato ponúkajú spoluprácu medzi slovenskými a talianskymi remeselníkmi. 
	Viceprezident Ravaglioli ďalej informoval o pripravovanom podujatí na Slovensku, ktoré sa bude konať koncom novembra t.r.  a je sponzorované z prostriedkov Confartigianato. V spolupráci s Unimisom (Zväz talianskych podnikateľov na Slovensku), Simestom a Banca Popolare dell´Emilia Romagna v Modene organizujú seminár a stretnutie talianskych a slovenských subjektov, ktorí chcú spolupracovať v rámci pilotného programu (legge 212/92). Vo Forli Confartigianato pripravuje slovenského študenta so zameraním na financovanie a účtovníctvo pre malé a stredné podnikanie. V nadväznosti na Dohodu so Slovenskou živnostenskou komorou v Žiline je Confartigianato pripravené prijať ďalších študentov na informačné stáže, ktorí by sa oboznámili s fungovaním poisťovania úverov a administratívnym fungovaním Confartigianato v prospech remeselníkov a malé a stredné podnikanie. Podľa štúdie Confartigianato bol tiež kvantifikovaný počet odborných pracovníkov (z rezortu strojárenstva) zo Slovenska, ktorí by našli konkrétne uplatnenie na severe Talianska. Problém pracovných miest a povolení pre Slovákov chce Confartigianato riešiť dohodami s vládami konkrétnych provincií. Zo zdrojov Európskej únie sa Confartigianato bude prostredníctvom svojho zástupcu v Bruseli snažiť  získať komunitárne finančné prostriedky na rozvoj malého s stredného podnikania na Slovensku.
	Podpredsedníčka vlády SR m. Kadlečíková vo svojom vystúpení vyjadrila spokojnosť so skutočnosťou, že spolupráca medzi Confartigianato a Slovenskom dostala konkrétnu podobu podpisom Dohody v júni t.r. a nadviazala tak na svoje predchádzajúce predsavzatia. Za dôležité považuje konkrétnu pomoc MSP na Slovensku. Mária Kadlečíková vidí práve v spolupráci s Confartigianato a využití ich skúsenosti konkrétnu pomoc pre Slovensko. Ďalej upozornila na potrebu vzájomnej dohody medzi oboma krajinami, ktorá by umožňovala uznávanie diplomov a skvalitnenie ponuky slovenskej pracovnej sily v Taliansku. Pri vyhľadávaní finančných prostriedkov v rámci platných programov odporučila koordinovať postup Confartigianato s Úradom vlády Slovenskej republiky.

Závery:

1/  Úrad vlády Slovenskej republiky v spolupráci s Confartigianato budú hľadať optimálny program a  finančnú pomoc od EÚ pre pomoc malému a strednému podnikaniu na Slovensku.
2/ VOBEO Rím na pravidelných stretnutiach, minimálne však raz za tri mesiace, bude s viceprezidentom Confartigianato a riaditeľom oddelenia medzinárodných vzťahov Confartigianato p. Andreom Benassim hodnotiť spoluprácu Confartigianato a slovenskou stranou.
3/ Úrad vlády SR preskúma stav uzatvorenia bilaterálnej dohody medzi SR a Talianskou republikou o uznávaní dokladov o vzdelaní a uznávaní profesionálnych praxí.
4/ Úrad vlády SR zašle Správu NKÚ a súbor opatrení v kauze „eurofondy“ ministrovi Buttiglionemu  

 
Závery
	
     Pracovná návšteva podpredsedníčky vlády SR pre európsku integráciu Márie Kadlečíkovej v Talianskej republike bolo stretnutím, kde podpredsedníčka vlády SR prezentovala pokrok, ktorý Slovenská republika dosiahla v prístupovom procese. Návšteva prispela k informovaniu vedúcich predstaviteľov Talianskej republiky o aktuálnych krokoch SR v procese začleňovania sa do EÚ. Priebeh rokovaní potvrdil, že na oboch stranách je záujem o prehlbovanie otvoreného a partnerského dialógu vo všetkých oblastiach spoločných záujmov.